和葉仲洽喜雨
作者：陳文蔚
朝代：宋

paragraphs: 一旱不問下與高，風吹日炙同煎熬。
悲鳴鴻雁不飲啄，向人終日聲嗷嗷。
千里赤地天不管，毫髮微功矜桔槔。
乘除自古有成說，霖潦一春多發洩。
渴苗欲死俟沾溉，到此翻令成澤竭。
不眠耿耿抱幽恨，離畢中宵起占月。
仰天浩嘆如何理，引手欲挽天河水。
鵝湖作鎮縣東隅，山巔忽有雲峰起。
朝隮何事故要勒，雨未崇朝還又止。
農家與苗相爲命，情不願蘇惟願死。
愁腸欲斷成寸寸，頃刻風雷驚動散。
爲霖三日澤已均，潑墨千山雲不斷。
騷人賦詩喜欲狂，自寫長牋幾脫腕。
東西倒懸今少解，歡情隨雨亦滂沛。
祇愁西北望雲霓，腥羶久矣爲民害。
請看麟史書伐邢，一日興師當問罪。
詩成聊寫閔雨志，𤱶畝拳拳有深愛。